Első régészeti feltárásait "José Reygadas Vertiz" és "Manuel Gamio" végezte 1921-ben. Ennek során eltávolították a piramison kinőtt növényzetet és a rárakódott földet és törmeléket (a dombot addig „el mogotének” nevezték az emberek). A 2017. szeptember 19-i földrengés során Teopanzolco épületeiben is károk keletkeztek, és ezek kijavítása során, 2018-ban a szakemberek érdekes felfedezést tettek: a központi piramis belsejében feltártak egy minden eddig ismertnél régebbi, valószínűleg az 1150 és 1200 közötti időkből származó Tlalok-templomot. Ennek vizsgálatából vannak, akik arra következtetnek, hogy a korábban feltételezettekkel ellentétben nem is az aztékok hatottak építészeti stílusukkal a régió építészetére, hanem pont fordítva: a tlavika stílus volt hatással rájuk, még a tenocstitlani nagytemplomra is. Ugyanekkor kerámiákat, egy füstölőt és nagy mennyiségű szenet is találtak: ez utóbbi lehet, hogy valamilyen szertartás kelléke volt, de az is lehet, hogy a régi települést elpusztító katasztrófa nyoma.